SPORT | schoonies
Augustus is die maand van hokkie-aandreeks! Jaarliks neem die volgende skole aan hierdie aandreeks op Schoonspruit se velde deel: Wesvalia, KHS, HTS Klerksdorp, St Conrads, Milner, Stilfontein, Orkney, KPS en Schweizer.
Seuns- en meisiespanne word vir die groot reeks genooi en die spelers put baie waarde en ondervinding uit hierdie reeks!
Jaarliks word borge genader om van hierdie reeks ŉ reuse-sukses te maak!
Almal het spierkrag nodig – maak nie saak watter sportsoort jy beoefen nie. Dit is hier by die Schoonie-gimnasium waar ons oefening met lekkerkry klaarkry! Programme word by aanvraag vir elke individu of span uitgewerk om in jul behoeftes te voorsien. Solank jy jou kant bring en volgens die uitgewerkte program oefen, verseker me Minke Jonker resultate.
Word deel van die Schoonie-gimnasiumn teen die sakpasprys van R50-ledegeld per jaar (goedkoopste in die Suidelike Halfrond). Ons het ŉ noue samewerkingsverband met verskeie fisioterapeute en biokinetici wat leerders op aanvraag konsulteer.
Maak die regte keuse en ons verwerklik ons leuse!
Schoonies – hier waar almal tuis is!!
Elke jaar onderneem ons onderskeie rugby-, hokkie- en netbalspanne toere. Die afrigters reël en organiseer gewoonlik hierdie toere tydens die April-skoolvakansie. Die gewildste bestemmings is onder meer Margate, Nyati, Mosselbaai en Stellenbosch.
Die doel van hierdie sporttoere is om spangees te kweek en ons sportspanne bloot te stel aan nuwe en verbeterde afrigtingstegnieke. Behalwe wedstryde wat gespeel word, het afrigters en spanne ook geleentheid om te ontspan en mekaar beter te leer ken!
Sport is primêr daar vir ontspanning, liggaamlike ontwikkeling, spangees en karakterbou. Dit is vanuit hierdie hoek wat Hoërskool Schoonspruit sport aanbied. Die kind se opvoeding is die spil waarom sportafrigting gaan en daarom word wen nie die alfa en die omega van sport nie. Ons speel altyd om die beste te lewer en wen gereeld. Om ten alle koste te wen, plaas egter te veel druk op leerders en dit bring ongewensde praktyke mee wat nie eties aanvaarbaar is nie. Hoe ons deelneem, is belangriker as die uitslag van die wedstryd/byeenkoms!
Schoonspruit bied elke jaar die Jellytots aan vir enige Graad 6- en/of Graad 7-dogter wat wil hokkie speel. Oefening begin jaarliks twee weke voor die hokkie-aandreeks. Hierdie spanne neem tydens die hokkie-aandreeks in Augustus deel! 2012 was ŉ besonderse jaar vir die Jellytots!